text: Стачки и протести заплашват сигурността по време на Евро 2016 във Франция - Телевизия Европа
  Стачки и протести заплашват сигурността по...
  Стачки и протести заплашват сигурността по време на Евро 2016 във Франция
  Франция е в трескава подготовка за старта на европейското първенство по футбол, което се открива в петък. Стачки в публичния и частния сектор срещу спорната реформа на трудовия пазар обаче заплашват нормалното протичане на шампионата. Полицията е в повишена готовност, за да осигури обществения ред по време на спортното събитие. Несъбрани отпадъци се натрупват по улиците на Париж и други френски градове, докато работниците от сметопочистването стачкуват – част от общите протестни действия срещу приетата от правителството трудова реформа. Протестите се случват само 24 часа преди откриването на най-голямото спортно събитие за годината във Франция – европейското първенство по футбол.
  Полицията разтури някои блокади на основни заводи за преработка на отпадъците и депа за събиране на боклук край столицата Париж, но това почти нямаше ефект, тъй като служителите са спрели работа. Железопътният транспорт е с нарушения вече осми ден заради стачката на работниците в сектора.
  Около 200 демонстранти блокираха достъпа до специалния влак, с който купата за Евро 2016 пристигна в Париж. Влаковата композиция с трофея обиколи 25 френски града от 1 април досега, преди да достигне Гар ду Норд в Париж.
  Ксавиер Ричард – турист от Монреал:
  "Това е голямо събитие, виждам повишени мерки за сигурност. Изглежда властите се подсигуряват, което няма да бъде удобно за туристите."
  Кевин – турист от остров Реюниън:
  "Смятам, че работниците, които стачкуват, ще постъпят честно и няма да застрашат такова голямо спортно събитие като европейското първенство по футбол. Смятам, че с началото на шампионата, ще изчезнат и проблемите със стачките и прекъсванията на публични услуги."
  Над 90 000 полицаи, жандармеристи, войници и частни охранители са мобилизирани за осигуряване на обществения ред по време на европейското първенство по футбол от 10 юни до 10 юли. Около 1.5 фенове от чужбина ще посетят 51 мача на шампионата, които ще се играят на 10 стадиона в цяла Франция. Специални фен зони са обособени за почитателите на различните отбори, където те ще могат да гледат мачовете на големи екрани. Откриващият мач е между отборите на Франция и Румъния на Стад дьо Франс в Париж, който отсега е обграден от полиция.